Wintertyd is nodig - Solidariteit WêreldSolidariteit Wêreld
Tuis › 10 minute voor werk Juig › Wintertyd is nodig
Wintertyd is nodig
Elke vorm van tug . . . [sal] vir hulle wat daardeur gedissiplineer is, 'n vredevolle oes oplewer van 'n lewe volgens die wil van God.
– Hebreërs 12:11
Die natuur het die koue van die winter nodig sodat die grond kan rus en dit voorberei kan word vir die nuwe groei wan­neer die lente aanbreek. Wintertyd is dus nodig vir somergroei. Veral blombolle moet 'n lang ruk in die koue, donker grond rus voordat hulle in die lente kan blom.
Mense het ook wintertyd in hul lewe nodig. Terwyl ons swaarkry, is dit nie vir ons lekker nie. Maar later pluk ons die goeie vrug van hierdie tugproses: vrede, omdat ons aan God se wil gehoorsaam was. In Openbaring is God se boodskap aan die gemeente van Laodisea: "Ek berispe en straf almal wat Ek liefhet" (Op. 3:19). God se tugproses is dus eintlik 'n liefdesverklaring, net soos ons ons eie kinders tug omdat ons hulle liefhet en reg wil vorm. In hierdie tugproses ervaar God se kinders dat Hy altyd bereid is om te help en nooit nee sê as ons Hom nodig het nie. Alhoewel dit nooit lekker is om getug te word nie, is dit nodig as jy vir God wil blom en vrug wil dra.
Hemelse Vader, vergewe my dat ek ontevrede is wanneer U my tot my eie beswil tug. Leer my net weer dat hierdie tugproses vir my uiteindelik op u vrug van vrede sal uitloop.
Nina Smit boeke en ander dagstukkieboeke deur Struik Christian Media is nou beskikbaar by CUM Boeke: https://bit.ly/3iDmmqF